Document ID: 32014D0917

PROVEDBENA ODLUKA KOMISIJE
оd 15. prosinca 2014.
o određivanju detaljnih pravila za primjenu Direktive Vijeća 2000/29/EZ u pogledu obavješćivanja o prisutnosti štetnih organizama i o mjerama koje su države članice poduzele ili namjeravaju poduzeti
(priopćeno pod brojem dokumenta C(2014) 9460)
(2014/917/EU)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Direktivu Vijeća 2000/29/EZ od 8. svibnja 2000. o zaštitnim mjerama protiv unošenja u Zajednicu organizama štetnih za bilje ili biljne proizvode i protiv njihova širenja unutar Zajednice (1), a posebno njezin članak 16. stavak 4.,
budući da:
(1)
Obavijesti o prisutnosti štetnih organizama iz članka 16. stavka 1. Direktive 2000/29/EZ ili stvarnoj ili mogućoj pojavi štetnih organizama iz članka 16. stavka 2. prvog podstavka te Direktive trebale bi obuhvaćati sve informacije koje bi Komisiji i drugim državama članicama omogućile da prema potrebi planiraju i provode najučinkovitije moguće mjere na razini Unije ili regionalnoj razini. To je važno kako bi se osigurala sveobuhvatna zaštita područja Unije od svih mogućih izvora finosanitarnih rizika.
(2)
Kako bi se omogućila brza reakcija neke elemente tih obavijesti treba dostaviti u roku od osam radnih dana od potvrde prisutnosti ili pojave štetnih organizama, uzimajući u obzir njihovu važnost i izvedivost njihova brzog dostavljanja, a sve zahtijevane elemente treba dostaviti najkasnije trideset dana od te potvrde.
(3)
Kako bi se osigurala obaviještenost Komisije i drugih država članica o izmjenama, država članica koja obavješćuje dužna je u što kraćem roku ažurirati svoje obavijesti ako joj nakon dostave zahtijevanih informacija postanu dostupne nove relevantne informacije ili ako poduzme nove relevantne mjere.
(4)
Mjere predviđene ovom Odlukom u skladu su s mišljenjem Stalnog odbora za bilje, životinje, hranu i hranu za životinje,
DONIJELA JE OVU ODLUKU:
Članak 1.
Sadržaj obavijesti
1. Pri obavješćivanju Komisije i drugih država članica o prisutnosti ili pojavi štetnih organizama iz članka 16. stavka 1. prvog podstavka Direktive 2000/29/EZ ili o stvarnoj pojavi štetnih organizama iz članka 16. stavka 2. prvog podstavka te Direktive države članice dostavljaju informacije navedene u Prilogu.
2. Pri obavješćivanju Komisije i drugih država članica o mogućoj pojavi štetnih organizama iz članka 16. stavka 2. prvog podstavka Direktive 2000/29/EZ države članice dostavljaju, gdje je primjenjivo, informacije navedene u Prilogu.
Članak 2.
Rokovi za dostavu obavijesti
1. Najkasnije osam radnih dana od dana kada nadležno službeno tijelo potvrdi prisutnost ili stvarnu pojavu štetnog organizma iz članka 16. stavka 1. prvog podstavka odnosno članka 16. stavka 2. prvog podstavka Direktive 2000/29/EZ države članice dostavljaju obavijest koja sadržava najmanje informacije navedene u točkama 1.1., 1.3., 2.1., 2.2., 3.1., 4.1., 5.1., 5.2., 5.6., 6.4. i 8. Priloga.
2. Najkasnije trideset radnih dana od dana kada nadležno službeno tijelo potvrdi prisutnost ili stvarnu pojavu štetnog organizma iz članka 16. stavka 1. prvog podstavka odnosno članka 16. stavka 2. prvog podstavka Direktive 2000/29/EZ države članice dostavljaju obavijest koja sadržava informacije navedene u točkama Priloga koje nisu navedene u stavku 1.
3. Najkasnije osam radnih dana od dana kada nadležno službeno tijelo ustanovi moguću pojavu štetnog organizma iz članka 16. stavka 2. prvog podstavka Direktive 2000/29/EZ države članice dostavljaju obavijest koja sadržava najmanje informacije navedene u točkama 1.1., 1.3., 2.1., 2.2., 3.1., 4.1., 5.1., 5.2., 6.4. i 8. Priloga.
4. Najkasnije trideset radnih dana od dana kada nadležno službeno tijelo ustanovi moguću pojavu štetnog organizma iz članka 16. stavka 2. prvog podstavka Direktive 2000/29/EZ države članice dostavljaju obavijest koja sadržava informacije navedene u točkama Priloga koje nisu navedene u stavku 3.
5. Države članice ažuriraju obavijesti iz stavaka 1. i 4. čim im postanu dostupne i provjere relevantne nove informacije ili čim poduzmu bilo koju novu mjeru.
Članak 3.
Adresati
Ova je Odluka upućena državama članicama.
Sastavljeno u Bruxellesu 15. prosinca 2014.

Labels: 12
20
6